ตลาดหุ้นเอเชียเพิ่มขึ้นเช้านี้ ขณะจับตาถ้อยแถลงประธานเฟด
ตลาดหุ้นเอเชียเพิ่มขึ้นเช้านี้ ขณะจับตาถ้อยแถลงประธานเฟด
27 พ.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเช้านี้ หลังตลาดหุ้นญี่ปุ่นบวกขึ้นท่ามกลางกระแสคาดการณ์ที่ว่า รัฐบาลญี่ปุ่นอาจจะเลื่อนกำหนดเวลาขึ้นภาษีการขาย ขณะเดียวกันนักลงทุนยังจับตาการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (เฟด) ในพิธีรับมอบรางวัลจากมหาวิทยาลัยฮาวาร์ดในวันนี้ เพื่อหาสัญญาณการปรับขึ้นอัตราดอกเบี้ยสหรัฐ
โดยดัชนี MSCI Asia Pacific เพิ่มขึ้น 0.3% สู่ระดับ 127.76 จุด เมื่อเวลาประมาณ 9.05 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,830.50 จุด เพิ่มขึ้น 58.04 จุด, ดัชนี SSE Composite ตลาดหุ้นจีนเปิดวันนี้ที่ 2,817.97 จุด ลดลง 4.47 จุด
ขณะที่ดัชนี HSI ตลาดหุ้นฮ่องกงเปิดวันนี้ที่ 20,425.00 จุด เพิ่มขึ้น 27.89 จุด, ดัชนี TAIEX ตลาดหุ้นไต้หวันเปิดวันนี้ที่ 8,415.59 จุด เพิ่มขึ้น 21.47 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,962.33 จุด เพิ่มขึ้น 5.27 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,782.04 จุด เพิ่มขึ้น 8.73 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,631.11 จุด เพิ่มขึ้น 0.02 จุด 